b'\n_START_ARTICLE_\nJosip Accurti\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je kon\xc4\x8dal v rojstnem kraju, gimnazijo je obiskoval v Karlovcu in Benetkah. \xc4\x8ceprav so ga zanimale prirodoslovne vede, glasba in likovna umetnost, se je na \xc5\xbeeljo matere odlo\xc4\x8dil za duhovni\xc5\xa1ki poklic. Obiskoval je semeni\xc5\xa1\xc4\x8de v Senju, na Dunaju pa opravil enoletni te\xc4\x8daj iz naravoslovnih ved. V \xc5\xa1olskem letu 1849/1850 je bil pomo\xc5\xbeni profesor za risanje in lepopis na gimnaziji v Senju, naslednje leto je postal suplent na isti gimnaziji, 1852 suplent na re\xc5\xa1ki gimnaziji, 1856 pa profesor na gimnaziji v Kopru. Od 1865 je \xc5\xbeivel v Trstu, kjer je na gimnaziji do 1876 pou\xc4\x8deval prirodoslovne predmete, nazadnje pa je do upokojitve 1886 predaval na Trgovski akademiji v Trstu. V \xc4\x8dasu slu\xc5\xbebovanja v Kopru je raziskoval alge. O svojih dognanjih je 1858 objavil v letni publikaciji gimnazije Koper spis Cemo sulle Alghe di Capodistria. Med slu\xc5\xbebovanjem v Trstu je pripravljal mikroskopske preparate in prevajal naravoslovno literaturo. Vso njegovo zapu\xc5\xa1\xc4\x8dino hrani Naravoslovni muzej v Trstu.'